钦定古今图书集成/明伦汇编/官常典/第792卷 > 黄黼
## 钦定古今图书集成/明伦汇编/官常典/第792卷 > 黄黼

按《宋史》本传：“黼字元章，临安馀杭人也。少游太学，第
进士，累迁太常博士。轮对，言：周以辅翼之臣，出任方
伯；汉以牧守之最，擢拜公卿；唐不历边任，不拜宰相。
本朝不为三司等属，不除清望官。仁宗时，韩琦、范仲
淹、庞籍皆尝经略西事，久历边任。始除执政，边奏复
警。范仲淹至，再请行。贝州之变，文彦博亲自讨贼，乞
于时望近臣中择才略谋虑可以任重致远者，或𢌿
上流，或委方面，习知边防利害，地形险厄，中外军民
亦孚其恩信，熟其威名。天下无事，则取风绩显著者
不次除拜，以尊朝廷；边鄙有警，则任以重寄，俾制方
面，出将入相，何所不可？”上嘉奖曰：“如卿言，可谓尽用
人之道。”行太常丞，进秘书郎、提举江东常平茶盐，召
为户部员外郎，寻除直秘阁、两浙路转运判官，进直
龙图阁，升副使，辞，改直显谟阁。浙东濒海之田，以旱
涝告。常平储蓄不足，黼捐漕计贷之。毗陵饥民取糠
秕杂草根以充食，郡县不以闻，黼取民食以进。乞捐
僧牒，缗钱振济，所全活甚众。除中书门下检正诸房
公事，守殿中侍御史兼侍讲，迁侍御史，行起居郎兼
权刑部侍郎。以刘德秀论劾，奉祠而卒。